Document ID: 32012R0594

РЕГЛАМЕНТ (ЕС) № 594/2012 НА КОМИСИЯТА
от 5 юли 2012 година
за изменение на Регламент (ЕС) № 1881/2006 по отношение на максимално допустимите количества на замърсителите охратоксин А, недиоксиноподобни PCB и меламин в храните
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕИО) № 315/93 на Съвета от 8 февруари 1993 г. за установяване на общностни процедури относно замърсителите в храните (1), и по-специално член 2, параграф 3 от него,
като има предвид, че:
(1)
С Регламент (ЕО) № 1881/2006 на Комисията (2) се определят максимално допустимите количества на някои замърсители в храните.
(2)
С Регламент (ЕС) № 1259/2011 на Комисията (3) се изменя Регламент (ЕО) № 1881/2006 и се установяват нови максимално допустими количества за недиоксиноподобни PCB, които започват да се прилагат от 1 януари 2012 г. Подходящо е да се предвиди, че посочените максимално допустими количества не се прилагат за храни, които са били законно пуснати на пазара преди тази дата.
(3)
С Регламент (ЕС) № 105/2010 на Комисията (4) се изменя Регламент (ЕО) № 1881/2006 и за охратоксин А в подправки бе установено окончателно по-ниско максимално допустимо количество, за което се смята, че е постижимо, ако се прилагат добри практики. За да се позволи на страните производителки на подправки да вземат превантивни мерки и за да се предотвратят недопустими по обхват смущения в търговията, в посочения регламент освен това бе предвидено за ограничен период да се прилага по-високо максимално допустимо количество. Освен това, в регламента бе предвидено извършването на оценка на това, доколко е възможно чрез прилагането на добри практики в различните региони на производство по света да се постигнат по-ниски количества охратоксин А. Оценката трябваше да се изготви преди да за почнат да се прилагат по-ниските максимално допустими количества за охратоксин А. Въпреки че в различните райони на производство по света се отбелязва значително подобрение на прилагането на добрите практики, предвижданото по-ниско максимално допустимо количество на охратоксин А все още не е трайно постижимо при видовете Capsicum. Поради това е целесъобразно да се отложи прилагането на по-ниското максимално допустимо количество за Capsicum spp.
(4)
Пшеничният глутен се получава като съпътстващ продукт при производството на нишесте. Бяха представени доказателства, че настоящото максимално допустимото количество за охратоксин А в пшеничния глутен вече не може да бъде постигнато, по-специално към края на периода на съхранение, дори при стриктно прилагане на добрите практики по отношение на съхранението, вероятно поради променящите се климатични условия. Поради това е целесъобразно да се измени настоящото максимално допустимо количество до достигането на равнище, което може да бъде постигнато чрез прилагането на добри практики и което в същото време осигурява високо равнище на защита на човешкото здраве.
(5)
На 4 април 2006 г. по искане на Комисията експертната научна група по замърсителите в хранителната верига към Европейския орган за безопасност на храните (ЕОБХ) прие актуализирано научно становище по отношение на охратоксин А (ОТА) в храните (5), като взе предвид новата научна информация и въведе допустима седмична доза (ДСД) от 120 ng/kg телесно тегло. В съответствие със заключенията, съдържащи се в приетото от ЕОБХ становище, предвижданите в настоящия регламент промени по отношение на охратоксин А продължават да осигуряват високо равнище на защита на човешкото здраве.
(6)
По искане на Комисията на 18 март 2010 г. ЕОБХ прие научно становище относно меламина в храните и фуражите (6). От направените от него констатации става ясно, че експозицията на меламин може да доведе до образуването на кристали в уринарния тракт. Кристалите, наблюдавани при животни и деца вследствие на замърсяване на фуражи и храни за кърмачета с меламин, увреждат проксималния тубул, а в някои случаи водят до смърт. Комисията за Кодекс Алиментариус е установила максимално допустими количества за меламин във фуражите и храните (7). С оглед на опазването на общественото здраве е целесъобразно посочените максимално допустими количества да бъдат включени в Регламент (ЕО) № 1881/2006, тъй като те са в съответствие със заключенията, съдържащи се в становището на ЕОБХ.
(7)
Поради това Регламент (ЕО) № 1881/2006 следва да бъде съответно изменен.
(8)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и не бяха обект на възражение нито от страна на Европейския парламент, нито от страна на Съвета,
ПРИЕ НАСТОЯЩИЯ РЕГЛАМЕНТ:
Член 1
Разпоредби за изменение
Регламент (ЕО) № 1881/2006 се изменя, както следва:
(1)
В член 11 първата алинея се изменя, както следва:
а)
уводното изречение се заменя със следното:
„Настоящият регламент не се прилага за продукти, които са били пуснати на пазара преди датите, посочени в букви а) - е), в съответствие с разпоредбите, приложими към съответната дата:“
б)
добавят се следните букви д) и е):
„д)
1 януари 2012 г. по отношение на максимално допустимите количества за недиоксиноподобни PCB, посочени в раздел 5 от приложението;
е)
1 януари 2015 г. по отношение на максимално допустимото количество за охратоксин А в Capsicum spp., посочено в точка 2.2.11. от приложението.“
(2)
Приложението се изменя в съответствие с приложението към настоящия регламент.
Член 2
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от датата на влизане в сила, с изключение на разпоредбите, предвидени в точка 2.2.11. от приложението, които се прилагат от 1 юли 2012 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 5 юли 2012 година.

Labels: 0
17
20